El Consell i l'Oficina AMICS estudien accions per millorar les condicions dels temporers immigrants
23 de desembre de 2015

Carcaixent

La directora general d'Inclusió Social, Helena Ferrando, i la regidora de Benestar Social de l'Ajuntament de Carcaixent, Teresa Oliver, han acordat ampliar les funcions de l'Oficina d'Atenció a Persones Migrants (AMICS) del municipi i emprendre una línia d'investigació i de propostes d'accions per millorar les condicions sociolaborals de les persones immigrants treballadores agrícoles de temporada i campanya de la zona.

A la reunió de treball mantinguda este matí per aprofundir i analitzar l'atenció que les persones immigrants reben en els AMICS i valorar la necessitat d'ampliar les competències i funcions d'aquestes Oficines, Ferrando ha assegurat que el Consell està potenciant la cooperació entre les administracions autonòmica i local per a la construcció ‘"d'una societat solidària i inclusiva”.

En este sentit, la directora general d'Inclusió Social ha manifestat que la Conselleria d'Igualtat està en el procés de dotar les oficines AMICS de "major envergadura competencials i eines de coordinació entre els serveis socials municipals, perquè es convertisquen en el principal suport de les persones immigrants i garantisquen el seu accés a tots els recursos públics de la Comunitat Valenciana en igualtat d'oportunitats, en el seu procés d'integració en la nostra societat, afavorint la interculturalitat amb la societat d'acollida i convivència “.

Per això, la Generalitat ha decidit per al proper any 2016 convocar una ordre d'ajuts de caràcter biennal que donarà "més estabilitat i major àmbit d'actuació per donar suport i atendre les persones migrants". Així mateix, la directora general ha indicat que la Conselleria d'Igualtat i Polítiques Inclusives ha ampliat a 1,2 milions d'euros el pressupost destinat a les Oficines d'Atenció a Persones Migrants (AMICS).

A la reunió, la directora general d'Inclusió Social ha destacat l'obstinació del govern del Botànic per crear i gestionar les polítiques socials d'inclusió "des d'una perspectiva de diàleg i de participació i amb criteris de descentralització".

Xarxa de 110 Oficines d'Atenció a Persones Migrants

En l'actualitat, la Comunitat Valenciana compta amb 110 Oficines d'Atenció a Persones Migrants, creades per la Generalitat en col·laboració amb els ajuntaments. Les oficines pretenen fomentar la integració social i la convivència entre les cultures d'altres països i la valenciana. Concretament, resolen consultes relacionades amb l'acollida i la residència a Espanya i presten informació sobre serveis jurídics, sanitat, habitatge, formació i educació, entre altres qüestions.